DECIZIA COMISIEI
din 18 februarie 2009
privind o contribuție financiară comunitară la măsurile de urgență de combatere a gripei aviare în Danemarca în 2008
[notificată cu numărul C(2009) 978]
(Numai textul în limba daneză este autentic)
(2009/143/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolul 3 alineatul (3) și articolul 3a alineatul (1),
întrucât:
(1)
Gripa aviară este o boală infecțioasă virală a păsărilor de curte și a altor păsări ținute în captivitate, care are un impact puternic asupra rentabilității aviculturii, provocând perturbări ale comerțului intracomunitar și ale exportului spre țările terțe.
(2)
În cazul unui focar de gripă aviară, există riscul ca agentul patogen să se răspândească la alte exploatații avicole din statul membru respectiv, dar și în alte state membre și țări terțe, prin intermediul comerțului cu păsări de curte vii sau cu produse ale acestora.
(3)
Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (2) stabilește măsuri care trebuie puse în aplicare imediat de către statele membre, în regim de urgență, în cazul unui focar, în scopul de a preveni răspândirea ulterioară a virusului.
(4)
Decizia 90/424/CEE stabilește procedurile care reglementează contribuția financiară comunitară pentru măsuri veterinare specifice, inclusiv măsuri de urgență. În conformitate cu articolul 3a din decizia respectivă, statele membre obțin o contribuție financiară pentru costurile anumitor măsuri de eradicare a gripei aviare.
(5)
Articolul 3a alineatul (3) prima și a doua liniuță din Decizia 90/424/CEE stabilește normele privind procentajul costurilor suportate de statul membru care ar putea fi acoperit de contribuția financiară comunitară.
(6)
Plata unei contribuții financiare comunitare pentru măsurile de urgență de eradicare a gripei aviare face obiectul normelor stabilite în Regulamentul (CE) nr. 349/2005 al Comisiei din 28 februarie 2005 de stabilire a normelor privind finanțarea comunitară a intervențiilor de urgență și a combaterii anumitor boli ale animalelor menționate în Decizia 90/424/CEE a Consiliului (3).
(7)
În anul 2008, s-au înregistrat focare de gripă aviară în Danemarca. În conformitate cu Directiva 2005/94/CE, Danemarca a luat măsuri pentru combaterea acestor focare.
(8)
Danemarca și-a respectat în întregime obligațiile tehnice și administrative în conformitate cu articolul 3 alineatul (3) din Decizia 90/424/CEE și cu articolul 6 din Regulamentul (CE) nr. 349/2005.
(9)
La 13 mai 2008 și la 1 iulie 2008, Danemarca a prezentat o estimare a costurilor suportate pentru aplicarea măsurilor de eradicare a gripei aviare.
(10)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Contribuția financiară comunitară pentru Danemarca
Danemarca poate beneficia de o contribuție financiară comunitară pentru costurile suportate de acest stat membru pentru aplicarea măsurilor de combatere a gripei aviare în 2008, în conformitate cu articolul 3a alineatele (2) și (3) din Decizia 90/424/CEE.
Articolul 2
Destinatar
Prezenta decizie se adresează Regatului Danemarcei.
Adoptată la Bruxelles, 18 februarie 2009.